钦定古今图书集成/明伦汇编/官常典/第534卷 > 吴祯
## 钦定古今图书集成/明伦汇编/官常典/第534卷 > 吴祯

按《明外史吴良传》：“良弟祯，初名国宝，赐名祯。与良俱
从克滁、和，渡江，克采石，从定集庆，下镇江、广德、常州、
宣城、江阴，皆有功。又从常遇春自铜陵取池州，以舟
师毁其北门，入城，敌舰百馀至，复大败之，遂克池州。
积功由帐前都先锋累迁为天兴翼副元帅，以千人
助良守江阴，数败吴兵，破士诚水寨，擒其骁将朱定”，
授英武卫亲军指挥使。又大破吴兵于巫子门。从大
将军徐达率马步舟师取湖州，勒奇兵出旧馆，大捷。
湖州平，遂戍之。从围姑苏，破葑、胥二门。进佥大都督
府事，抚苏州。寻副征南将军汤和讨方国珍。乘潮入
曹娥江，毁坝通道，出不意直扺军厩。国珍亡入海，追
及之盘屿，合战，自申至戌，败之，尽获其战舰人马辎
重。国珍降。复自海道进取福州，围其西南水部三门，
一鼓克之。洪武元年进兵破延平，擒陈友定，闽海悉
平。还次昌国，会海寇劫兰秀山，剿平之。兼率府副使。
寻为吴王左相，兼佥大都督府事。二年，大将军平陕
西还，祯与副将军冯宗异驻庆阳。三年命为靖海将
军，练军海上。其冬封靖海侯，食禄千五百石，予世券。
五年诏大发兵戍定辽，命祯总舟师数万，由登州转
运以饷之。海道险远，经理有方，兵食无乏。完城练卒，
尽收辽海未附之地。寻召还。七年，海上有警，复总江
阴四卫舟师，出捕倭。至琉球大洋，获其人船，献俘京
师。自是常往来海道，总理军务。数年，海上无寇。十一
年奉诏出定辽，得疾，舆还京师。明年卒。追封海国公。
谧襄毅，与良俱肖像功臣庙。子忠嗣侯。二十三年追
论祯胡党，爵除。